SET พรุ่งนี้รีบาวด์ในกรอบ ตลาดคาดหวังมาตรการกระตุ้นศก.จีน
บล.กรุงศรี คาดดัชนีพรุ่งนี้ (12 ม.ค.)มีโอกาสรีบาวน์ในกรอบจำกัด หลังจากข่าวร้ายต่างๆ ในช่วงต้นปีที่ผ่านมาตลาดได้รับรู้ไปบ้างแล้ว และนักลงทุนจะเริ่มกลับมาคาดหวังมาตรการของจีนในการช่วยฟื้นเศรษฐกิจ ค่าเงิน และตลาดหุ้นให้กลับมามีเสถียรภาพมากขึ้น พร้อมให้แนวต้าน 1,240-1,250 จุด แนวรับ 1,220 จุด
11 ม.ค. 2559

นายทรงกลด วงศ์ไชย ผู้อำนวยการอาวุโสฝ่ายวิเคราะห์ บล.กรุงศรี เปิดเผยถึงดัชนีหุ้นไทยวันนี้ (11 ม.ค.) ปรับตัวลดลงเป็นไปในทิศทางเดียวกับตลาดหุ้นอื่นในภูมิภาคเอเชีย เนื่องจากนักลงทุนยังมีความกังวลเกี่ยวกับภาวะเศรษฐกิจจีนที่ชะลอตัว ส่งผลกระทบต่อเศรษฐกิจทั่วโลก และยังไม่มั่นใจมาตรการที่รัฐบาลจีนออกมาเพื่อช่วยพยุงตลาดหุ้นในจีน จะสามารถช่วยเหลือตลาดหุ้นในจีนได้ดีหรือไม่ ซึ่งในช่วงที่ผ่านมาตลาดหุ้นจีนมีแรงขายออกมามาก ขณะเดียวกันราคาน้ำมันที่ปรับตัวลดลงยังเป็นอีกปัจจัยหนึ่งที่กดดันตลาด แต่มีน้ำหนักน้อยกว่าปัจจัยจากจีนที่กดดันตลาดค่อนข้างมาก
อย่างไรก็ตาม ในช่วงท้ายตลาดวันนี้จะเห็นแรงซื้อกลับเข้ามา ทำให้ดัชนีปรับตัวลดลงไม่มากนัก ซึ่งคาดว่าเป็นผลมาจากการที่รัฐบาลจีนห้ามนักลงทุนรายใหญ่ขายหุ้นออกส่วนหนึ่ง ทำให้มีผลในเชิงจิตวิทยาอยู่บ้าง
แนวโน้มตลาดหุ้นไทยในวันพรุ่งนี้ (12 ม.ค.) คาดว่าดัชนีมีโอกาสรีบาวน์ในกรอบจำกัด หลังจากข่าวร้ายต่างๆ ในช่วงต้นปีที่ผ่านมาตลาดได้รับรู้ไปบ้างแล้ว และนักลงทุนจะเริ่มกลับมาคาดหวังมาตรการของจีนในการช่วยฟื้นเศรษฐกิจ ค่าเงิน และตลาดหุ้นให้กลับมามีเสถียรภาพมากขึ้น พร้อมให้แนวต้าน 1,240-1,250 จุด แนวรับ 1,220 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
ADVANC ปิดที่ 144.50 บาท เพิ่มขึ้น 0.50 บาท
BEM ปิดที่ 5.60 บาท เพิ่ทขึ้น 0.35 บาท
JAS ปิดที่ 3.04 บาท เพิ่มขึ้น 0.04 บาท
PTT ปิดที่ 211.00 บาท ลดลง 4.00 บาท         
KBANK ปิดที่ 147.50 บาท เพิ่มขึ้น 1.00 บาท
 
ที่มา: สำนักข่าวอินโฟเควสท์